CELEX: 52009XG0130(01)
Language: sk
Date: 2009-01-30 00:00:00
Title: Závery Rady o spoločnej tvorbe výskumných programov v Európe v reakcii na závažné spoločenské výzvy

30.1.2009   
            
            
               SK
            
            
               Úradný vestník Európskej únie
            
            
               C 24/3
            
         Závery Rady o spoločnej tvorbe výskumných programov v Európe v reakcii na závažné spoločenské výzvy
   (2009/C 24/04)
   RADA EURÓPSKEJ ÚNIE,
   PRIPOMÍNAJÚC
   
               —
            
            
               svoje uznesenie o CREST-e (28. september 1995) (1), v ktorom sa tento výbor poveruje najmä „podporovať koordináciu aktivít Spoločenstva a členských štátov v oblasti výskumu a technického rozvoja s cieľom zabezpečiť súlad medzi vnútroštátnymi politikami a politikou Spoločenstva“,
            
         
               —
            
            
               svoje uznesenie o vytvorení európskeho výskumného a inovačného priestoru (z 15. júna 2000) a o uskutočnení európskeho výskumného a inovačného priestoru: usmerneniach pre činnosť Únie v oblasti výskumu (2002 – 2006) (zo 16. novembra 2000),
            
         
               —
            
            
               svoje závery o dosiahnutom pokroku v rozvoji Európskeho výskumného priestoru a jeho oživení (z 26. novembra 2002),
            
         
               —
            
            
               zelenú knihu Komisie „Európsky výskumný priestor: nové perspektívy“,
            
         
               —
            
            
               svoje závery o budúcnosti vedy a techniky v Európe (z 23. novembra 2007),
            
         
               —
            
            
               svoje závery o oznámení Komisie o „Európskom strategickom pláne energetických technológií (Plán SET) – smerom k nízkouhlíkovej budúcnosti“ (z 28. februára 2008),
            
         
               —
            
            
               svoje závery o začatí „ľubľanského procesu“ – v záujme plnej realizácie Európskeho výskumného priestoru (z 30. mája 2008),
            
         
               —
            
            
               svoje závery o „spoločnom záväzku členských štátov bojovať proti neurodegeneratívnym ochoreniam, najmä proti Alzheimerovej chorobe“ (z 26. septembra 2008),
            
         
               —
            
            
               svoj dokument o zásadných otázkach na rok 2008: príspevok Rady pre konkurencieschopnosť na jarné zasadnutie Európskej rady (z 25. februára 2008), v ktorom sa členské štáty a Komisia nabádajú, aby pokračovali v rozvíjaní iniciatív pre spoločnú tvorbu výskumných programov v oblastiach, pre ktoré je takýto prístup vhodný, a umožnili tak strategickejší a lepšie štruktúrovaný prístup pri začínaní nových spoločných programov a výzvach na predloženie spoločných projektov,
            
         
               —
            
            
               závery zo zasadnutia Európskej rady z 13. a 14. marca 2008, ktoré odštartovali nový cyklus obnovenej lisabonskej stratégie pre rast a zamestnanosť (2008 – 2010) a potvrdili, že v záujme úplného rozvoja potenciálu európskych občanov v oblasti inovácie a tvorivosti by sa mala osobitná pozornosť venovať vypracovaniu ďalších iniciatív pre spoločnú tvorbu výskumných programov;
            
         
               1.
            
            
               UZNÁVA, že v kontexte globalizácie a silnejúcej hospodárskej súťaže vo svete si Európa uvedomila, že existujú rozsiahle spoločné spoločenské výzvy, ktoré žiadny členský štát nie je schopný samostatne vyriešiť. Určité otázky spojené napr. so zmenou klímy, starnutím obyvateľstva, dodávkami energie a zásobovaním vodou a potravinami, bankovými financiami a bezpečnosťou (2) dosiahli taký rozsah, že Európa musí vyvinúť silnejšie, koordinovanejšie, súdržnejšie a komplexnejšie riešenie týchto výziev;
            
         
               2.
            
            
               PRIPOMÍNA, že v jednotlivých členských štátoch je potrebné vyčleniť – aj na regionálnej úrovni – z verejných zdrojov značný objem prostriedkov na výskum a inovácie, a ZDÔRAZŇUJE potrebu a potenciál vedeckých, finančných a ľudských zdrojov na účely zvýšenej spolupráce medzi členskými štátmi prostredníctvom realizácie spoločných iniciatív na riešenie veľkých spoločenských výziev s cieľom posilniť schopnosť Európy transformovať výsledky svojho výskumu v hmatateľný prínos pre spoločnosť a celkovú konkurencieschopnosť jej hospodárstva;
            
         
               3.
            
            
               ZDÔRAZŇUJE významnú úlohu rámcového programu v oblasti výskumu a technického rozvoja a súvisiacich nástrojov, ako sú ERA-Net a ERA-Net + a iniciatívy podľa článku 169, pri mobilizácii vedeckých a finančných zdrojov členských štátov na realizáciu iniciatív spoločného záujmu v oblasti výskumu a vývoja, a VYZÝVA k ich ďalšiemu využívaniu v súvislosti so spoločnými opatreniami na riešenie závažných spoločenských výziev;
            
         
               4.
            
            
               UZNÁVA tiež význam existujúcich aktivít zameraných na koordináciu programov, ktoré vyvíjajú národné agentúry a výskumné organizácie vo viacerých členských štátoch – aj na regionálnej úrovni – a medzinárodné organizácie, ako aj aktivít uskutočňovaných prostredníctvom cezhraničných a medzivládnych iniciatív v tejto oblasti (EUREKA, COST); a PODNECUJE k ich ďalšiemu využívaniu;
            
         
               5.
            
            
               UZNÁVA, že popri už existujúcich regionálnych, vnútroštátnych, medzivládnych nástrojoch i nástrojoch Spoločenstva na prepojenie alebo koordináciu národného úsilia zameraného na výskum a vývoj, rastie potreba nového, strategickejšieho prístupu; Tento prístup by mal vychádzať zo spoločne identifikovaných spoločenských otázok spoločného záujmu a posilnenej politickej zaangažovanosti členských štátov na ich jednotnom alebo koordinovanom riešení s cieľom zvýšiť účinnosť a efektívnosť verejných financií na výskum a vývoj v Európe;
            
         
               6.
            
            
               V tejto súvislosti VÍTA koncepciu a ciele spoločnej tvorby výskumných programov tak, ako sú uvedené v oznámení Komisie „Smerom k spoločnému plánovaniu výskumu: spoluprácou k účinnejšiemu riešeniu spoločných výziev“, ktoré vyzýva na zavedenie procesu, ktorý povedú členské štáty na zintenzívnenie ich spolupráce v oblasti výskumu a vývoja s cieľom lepšie reagovať na európskej alebo celosvetovej úrovni na závažné spoločenské výzvy, pre ktoré zohráva verejný výskum kľúčovú úlohu;
            
         
               7.
            
            
               ZDÔRAZŇUJE, že hoci plne uznáva právomoc členských štátov a regiónov pri výbere politík v oblasti výskumu a inovácií a prideľovaní príslušných zdrojov, členské štáty a krajiny pridružené k rámcovému programu by sa mali spoločnej tvorby programov zúčastniť dobrovoľne a v súlade so zásadou variabilnej geometrie a otvoreného prístupu. Účasť na spoločnej tvorbe programov by sa mala zakladať aj na vysokej odbornej úrovni výskumných činností a plnom využívaní výskumného potenciálnu jeho členov;
            
         
               8.
            
            
               NABÁDA členské štáty, aby v spolupráci s Komisiou zvážili najlepšie spôsoby riešenia nasledujúcich otázok počas vývoja a vykonávania spoločnej tvorby programov:
               
                           —
                        
                        
                           jednotný prístup, pokiaľ ide o postupy pre partnerské preskúmanie,
                        
                     
                           —
                        
                        
                           jednotný prístup, pokiaľ ide o prognostické činnosti a hodnotenie spoločných programov,
                        
                     
                           —
                        
                        
                           jednotný prístup, pokiaľ ide o financovanie cezhraničného výskumu vnútroštátnymi alebo regionálnymi orgánmi,
                        
                     
                           —
                        
                        
                           účinné opatrenia na zabezpečenie optimálneho šírenia a využívania výsledkov výskumu, najmä prostredníctvom jednotných postupov v otázke ochrany, správy a zdieľania práv duševného vlastníctva,
                        
                     
                           —
                        
                        
                           zapojenie rôznych vedeckých obcí a, ak je to vhodné, priemyselných odvetví;
                        
                     
         
               9.
            
            
               DOMNIEVA SA, že pri identifikácii tém v oblasti spoločnej tvorby programov by mali napomôcť tieto kritériá:
               
                           —
                        
                        
                           dostatočný a účinný záväzok dotknutého členského štátu,
                        
                     
                           —
                        
                        
                           téma sa zaoberá európskou alebo svetovou výzvou a dostatočne sa sústredí na jasné a realistické ciele, ktoré možno vytýčiť a sledovať,
                        
                     
                           —
                        
                        
                           prináša jasnú pridanú hodnotu k celkovému výskumu, ktorý sa v súčasnosti financuje z verejných zdrojov štátov alebo Spoločenstva, a to pokiaľ ide o úspory z rozsahu, ako aj o lepšie tematické pokrytie,
                        
                     
                           —
                        
                        
                           do určovania a rozvoja témy sa po boku vedeckých obcí a financujúcich agentúr zapojili aj relevantné regionálne, vnútroštátne alebo európske zainteresované strany a, ak je to vhodné, i súkromný sektor,
                        
                     
                           —
                        
                        
                           prístup založený na spoločnej tvorbe programov má potenciál premeniť výsledky kvalitného verejného výskumu na prínos pre európskych občanov a európsku konkurencieschopnosť, ako aj potenciál zvýšiť účinnosť a vplyv verejného financovania na výskum a vývoj využitím kľúčových verejných iniciatív v oblasti;
                        
                     
         
               10.
            
            
               ŽIADA členské štáty, aby spolupracovali v rámci účelovej štruktúry CREST-u (ďalej len „skupina na vysokej úrovni pre spoločnú tvorbu programov“ alebo GPC) s cieľom identifikovať v súlade s mandátom uvedeným v prílohe témy pre spoločnú tvorbu programov, ktoré sa vybrali po širokej verejnej diskusii s rôznymi regionálnymi, vnútroštátnymi a európskymi vedeckými obcami a, ak je to vhodné, súkromným sektorom.
               S ohľadom na rámcové podmienky ustanovené v bode 8 by mal každý návrh témy, ktorý sa predloží GPC jedným alebo viacerými členmi tejto skupiny, obsahovať predbežné návrhy týkajúce sa spoločnej vízie, správy a zavádzania iniciatív spoločnej tvorby programov. GPC by mala každý návrh témy na spoločnú tvorbu programov posúdiť na základe kritérií vymedzených v bode 9;
            
         
               11.
            
            
               VYZÝVA GPC, aby vo vhodnom čase identifikovala a odôvodnila prvý zoznam obmedzeného počtu tém spoločnej tvorby programov; a VYZÝVA Komisiu, aby v rámci svojich právomocí predložila návrh odporúčania Rady v rámci prípravy spustenia iniciatív spoločnej tvorby programov, ktoré zodpovedajú témam identifikovaným GPC, spolu so súčasným stavom výskumu v každej z týchto tém, aby Rada mohla prijať iniciatívy spoločnej tvorby programov najneskôr do roku 2010;
            
         
               12.
            
            
               ZDÔRAZŇUJE, že spoločná tvorba programov je proces, ktorý uskutočňujú členské štáty a že úlohou Komisie je zjednodušiť proces identifikácie a v prípade potreby poskytnúť podporu;
            
         
               13.
            
            
               V tejto súvislosti ZDÔRAZŇUJE potrebu analyzovať relevantnosť a potenciál existujúcich regionálnych, vnútroštátnych a medzivládnych nástrojov a nástrojov Spoločenstva na riešenie identifikovaných spoločenských výziev a VYZÝVA Komisiu, aby uskutočnila takúto analýzu v úzkej spolupráci s ostatnými zainteresovanými stranami a poskytla informácie o najvhodnejších nástrojoch na riešenie týchto výziev;
            
         
               14.
            
            
               DOMNIEVA SA, že je potrebné spustiť pilotnú iniciatívu spoločnej tvorby programov týkajúcu sa boja proti neurodegeneratívnym ochoreniam, predovšetkým Alzheimerovej chorobe, a VYZÝVA Komisiu, aby v rámci prípravy na vykonávanie tejto pilotnej iniciatívy predložila návrh odporúčania Rady čo najskôr v roku 2009;
            
         
               15.
            
            
               DOMNIEVA SA, že všetky postupy týkajúce sa spoločnej tvorby výskumných programov na európskej úrovni sa musia preskúmať v rámci všeobecného prístupu založeného na optimalizácii riadenia v rámci Európskeho výskumného priestoru ako ho ustanovuje ľubľanský proces;
            
         
               16.
            
            
               VYZÝVA CREST, aby v kontexte týchto záverov každé dva roky podal Rade správu o spoločnej tvorbe programov – prvá správa sa očakáva v roku 2010.
            
         
      (1)  Ú. v. ES L 264, 11.10.1995, s. 4.
   
      (2)  Týmto zoznamom nie sú dotknuté témy spoločnej tvorby programov, ktoré sa vyberajú neskôr.
   
      PRÍLOHA
      Mandát skupiny na vysokej úrovni pre spoločnú tvorbu programov (GPC)
      
                  1.
               
               
                  GPC:
                  
                              a)
                           
                           
                              je účelová štruktúra CREST-u, ktorá sa skladá zo zástupcov členských štátov a Komisie na vysokej úrovni a, v prípade potreby, aj pridružených krajín;
                           
                        
                              b)
                           
                           
                              predsedá jej zástupca úradujúceho predsedníctva Rady;
                           
                        
                              c)
                           
                           
                              je zodpovedná za nepretržité identifikovanie potenciálnych tém pre spoločnú tvorbu programov, ktoré sa vyberú na základe rozsiahlej konzultácie s rôznymi regionálnymi, vnútroštátnymi a európskymi vedeckými obcami, ako aj, ak je to vhodné, s inými verejnými a súkromnými zainteresovanými stranami uvedenými v bode 10;
                           
                        
                              d)
                           
                           
                              v tejto súvislosti je zodpovedná za posudzovanie všetkých návrhov, ktoré jej boli predložené na základe kritérií uvedených v bode 9;
                           
                        
                              e)
                           
                           
                              prispieva k príprave diskusií a rozhodnutí Rady pre konkurencieschopnosť o spoločnej tvorbe programov, a to v rámci mandátu CREST-u a bez toho, aby boli dotknuté zodpovednosti Výboru stálych predstaviteľov;
                           
                        
                              f)
                           
                           
                              iniciuje zváženie otázok uvedených v bode 8.
                           
                        
            
                  2.
               
               
                  Komisia v rámci svojich právomocí podporuje prácu GPC.
               
            
                  3.
               
               
                  Členské štáty do konca januára 2009 určia svojich zástupcov, ktorí sa budú zúčastňovať na zasadnutiach GPC.